Na temelju članka 35. stavka 2. i 8., članka 391. Zakona o vlasništvu i drugim stvarnim pravima («Narodne novine» broj: 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12 i 152/14) i članaka 40. Statuta Grada Koprivnice («Glasnik Grada Koprivnice» broj: 4/09, 1/12, 1/13, 3/13 – pročišćeni tekst, 1/18, 2/20 i 1/21) Gradsko vijeće Grada Koprivnice na \_\_\_\_ sjednici održanoj \_\_\_\_\_\_\_2025. godine, donosi

**ODLUKU**

**o izmjeni Odluke o upravljanju, raspolaganju i korištenju nekretnina u vlasništvu Grada Koprivnice**

**Članak 1.**

U Odluci o upravljanju, raspolaganju i korištenju nekretnina u vlasništvu Grada Koprivnice («Glasnik Grada Koprivnice» broj: 3/16, 1/17, 2/17, 9/19 i 8/22 – dalje: Odluka), članak 18. mijenja se i glasi:

„Javni natječaj o javnom nadmetanju, odnosno javnom prikupljanju ponuda radi prodaje nekretnine odnosno ošasne imovine, kojim se propisuju svi bitni elementi i uvjeti kupoprodaje, objavljuje se na web stranici Grada Koprivnice. U lokalnom tisku objavljuje se obavijest o objavi javnog natječaja.

Rok za dostavu ponuda započinje teći od dana objave obavijesti o objavi javnog natječaja u lokalnom tisku, a ako se obavijest objavljuje u više tiskovina (dnevnih, tjednih i sl.), u samom tekstu natječaja utvrditi će se datum od kojeg teče rok za dostavu ponuda.“

**Članak 2.**

Ova Odluka o izmjeni Odluke o upravljanju, raspolaganju i korištenju nekretnina u vlasništvu Grada Koprivnice stupa na snagu osmi dan od dana objave u „Glasniku Grada Koprivnice.“

KLASA: 944-01/16-01/0049

URBROJ:

Koprivnica, \_\_. \_\_. 2025.

**GRADSKO VIJEĆE**

**GRADA KOPRIVNICE**

PREDSJEDNIK

Ivan Pal, prof.

**Obrazloženje**

1. **Zakonska osnova**

Odluka o izmjeni Odluke o upravljanju, raspolaganju i korištenju nekretnina u vlasništvu Grada Koprivnice (dalje: Odluka) donosi se na temelju članka 35. stavka 2. i 8. i 391. Zakona o vlasništvu i drugim stvarnim pravima te članka 40. Statuta Grada Koprivnice. Člankom 35. stavkom 2. Zakona o vlasništvu i drugim stvarnim pravima propisano je da ovlasti za raspolaganje, upravljanje i korištenje stvarima u vlasništvu jedinica lokalne samouprave imaju tijela jedinica lokalne samouprave određena propisom o ustrojstvu lokalne samouprave, a stavkom 8. istog članka propisano je da se na pravo vlasništva jedinica lokalne samouprave na odgovarajući način primjenjuju pravila o vlasništvu Republike Hrvatske, ako nije što drugo određeno zakonom, niti proizlazi iz naravi tih osoba. Člankom 391. Zakona o vlasništvu i drugim stvarnim pravima propisano je da jedinice lokalne samouprave nekretninama u svom vlasništvu mogu raspolagati samo na osnovi javnog natječaja, a člankom 40. Statuta Grada Koprivnice propisano je da predstavničko tijelo jedinice lokalne samouprave donosi odluke i druge opće akte kojima se uređuju pitanja iz samoupravnog djelokruga.

1. **Ocjena stanja i osnovna pitanja koja se uređuju aktom i objašnjenje pojedinih odredbi**

Predloženom Odlukom u članku 1. mijenja se članak 18. koji u stavku 1. propisuje objavu javnog natječaja za prodaju nekretnine i ošasne imovine u vlasništvu Grada Koprivnice iz razloga ekonomičnosti, na način da se tekst javnog natječaja objavljuje na web stranici Grada a u dnevnom tisku samo obavijest o objavljenom natječaju, a u stavku 2. određivanje roka za dostavu ponuda.

1. **Potrebna sredstva za provedbu akta**

Za provedbu ove Odluke nije potrebno osigurati dodatna sredstva.

|  |  |
| --- | --- |
| Nositelj izrade akta:  UPRAVNI ODJEL ZA IZGRADNJU GRADA, UPRAVLJANJE NEKRETNINAMA I KOMUNALNO GOSPODARSTVO  Pročelnik:  Mario Perković, dipl. ing. građ. | Predlagatelj akta:  GRADONAČELNIK  Mišel Jakšić, dipl. oec. |